PIB Headquarters
কোভিড-১৯ সংক্রান্ত পিআইবি’র প্রাত্যহিক সংবাদ
নয়াদিল্লি, ১৬ অক্টোবর, ২০২০
বিশ্বে প্রতি ১০ লক্ষ জনসংখ্যায় ভারতে মৃত্যু হার সর্বনিম্ন; দেশে গত ১৪ দিনে মৃত্যুর সংখ্যা ১,১০০-র কম; ২২ রাজ্য / কেন্দ্রশাসিত অঞ্চলে প্রতি ১০ লক্ষ জনসংখ্যায় মৃত্যু হার জাতীয় গড়ের তুলনায় কম
প্রতি ১০ লক্ষ জনসংখ্যায় ভারতে সর্বনিম্ন মৃত্যু হারের প্রবণতা অব্যাহত থেকে আজ এই সংখ্যা দাঁড়িয়েছে ৮১। গত ২ অক্টোবর থেকে নিয়মিতভাবে দেশে প্রতি ১০ লক্ষ জনসংখ্যায় ১,১০০-র কম মৃত্যু হয়েছে। লাগাতার মৃত্যু হার নিম্নমুখী হওয়ার দরুণ ২২টি রাজ্য / কেন্দ্রশাসিত অঞ্চলে প্রতি ১০ লক্ষ জনসংখ্যায় মৃত্যু হার জাতীয় গড়ের তুলনায় কম। দেশে মৃত্যু হার নিম্নমুখী হওয়ার পাশাপাশি, বর্তমানে এই হার পৌঁছেছে ১.৫২ শতাংশে, যা গত ২২ মার্চ থেকে সর্বনিম্ন। করোনা সংক্রমণ প্রতিরোধ ও মোকাবিলার অঙ্গ হিসেবে কেন্দ্রীয় সরকার কেবল সংক্রমণ প্রতিরোধ করাই নয়, সেইসঙ্গে মৃত্যু হার কমিয়ে মানুষের জীবনরক্ষার ওপরও অগ্রাধিকার দিয়ে আসছে। কেন্দ্রীয় সরকারের পাশাপাশি, রাজ্য ও কেন্দ্রশাসিত অঞ্চলগুলির সম্মিলিত প্রয়াসের দরুণ দেশে স্বাস্থ্য পরিকাঠামো ব্যবস্থা মজবুত হয়েছে। বর্তমানে দেশে স্বতন্ত্র কোভিড হাসপাতালের সংখ্যা ২০,২১২। কেন্দ্রীয় সরকার কোভিড-১৯ চিকিৎসার ক্ষেত্রে আদর্শ পরিচর্যা নীতি-নির্দেশিকা জারি করেছে। আইসিইউ-তে থাকা সঙ্কটাপন্ন রোগীদের চিকিৎসা পরিষেবা ক্ষেত্রে চিকিৎসকদের আরও সুদক্ষ করে তুলতে নতুন দিল্লির এইমস প্রতিষ্ঠানের পক্ষ থেকে ই-আইসিইউ কর্মসূচি শুরু করা হয়েছে। দ্বিসাপ্তাহিক এই কর্মসূচিতে প্রতি মঙ্গল ও শুক্রবার ভিডিও কনসালটেশন সভার মাধ্যমে নতুন দিল্লির এইমস-এর চিকিৎসকরা রাজ্যস্তরীয় হাসপাতালগুলিতে আইসিইউ-এর দায়িত্বে থাকা চিকিৎসকদের প্রয়োজনীয় পরামর্শ দিচ্ছেন এবং অভিজ্ঞতা বিনিময় করছেন। ই-আইসিইউ কর্মসূচি গত ৮ জুলাই থেকে চালু রয়েছে। আজ পর্যন্ত ৩৪টি রাজ্য / কেন্দ্রশাসিত অঞ্চলের ৩৩৪টি চিকিৎসা প্রতিষ্ঠানকে সামিল করে এ ধরনের ২৩টি ভিডিও পরামর্শ অনুষ্ঠান পরিচালিত হয়েছে। দেশে নতুন করে করোনায় আক্রান্তের তুলনায় অধিক সংখ্যায় সুস্থতার ধারা অব্যাহত রেখে গত ২৪ ঘন্টায় ৭০,৩৩৮ জন আরোগ্য লাভ করেছেন। অন্যদিকে, নতুন করে আক্রান্ত হয়েছেন ৬৩,৩৭১ জন। দেশে এখনও পর্যন্ত সুস্থ হয়েছেন ৬৪ লক্ষ ৫৩ হাজার ৭৭৯ জন। এর ফলে, সুস্থতার সংখ্যা এবং সুস্পষ্টভাবে আক্রান্তের সংখ্যার তুলনায় ফারাক বেড়ে হয়েছে ৫৬ লক্ষ ৪৯ হাজার ২৫১। সুস্পষ্টভাবে আক্রান্তের সংখ্যার তুলনায় সুস্থতার সংখ্যা বর্তমানে আটগুণ বেশি। দেশে সুস্পষ্টভাবে আক্রান্তের সংখ্যা নিরন্তর কমছে। বর্তমানে মোট আক্রান্তের সংখ্যার তুলনায় সুস্পষ্টভাবে আক্রান্তের সংখ্যা ১০.৯২ শতাংশ বা ৮ লক্ষ ৪ হাজার ৫২৮। অধিক সংখ্যায় আরোগ্য লাভের ফলে জাতীয় স্তরে সুস্থতার হার বেড়ে হয়েছে ৮৭.৫৬ শতাংশ। ১০টি রাজ্য / কেন্দ্রশাসিত অঞ্চল থেকে সদ্য আরোগ্য লাভকারীদের ৭৮ শতাংশই রয়েছেন। একদিনেই সর্বাধিক ১৩ হাজারের বেশি রোগী আরোগ্য লাভ করেছেন কেবল মহারাষ্ট্র থেকেই। ১০টি রাজ্য / কেন্দ্রশাসিত অঞ্চল থেকে নতুন করে আক্রান্তদের ৭৯ শতাংশই রয়েছেন। সংখ্যার বিচারে সর্বাধিক ১০ হাজারের বেশি নতুন করে আক্রান্তের খবর মিলেছে মহারাষ্ট্র থেকে। কর্ণাটক থেকে আক্রান্ত হয়েছেন ৮ হাজারের বেশি। দেশে গত ২৪ ঘন্টায় করোনাজনিত কারণে আরও ৮৯৫ জনের মৃত্যু হয়েছে। এঁদের মধ্যে প্রায় ৮২ শতাংশের মৃত্যু হয়েছে ১০টি রাজ্য ও কেন্দ্রশাসিত অঞ্চল থেকে। এই রাজ্যগুলির মধ্যে পশ্চিমবঙ্গও রয়েছে। গত ২৪ ঘন্টায় সর্বাধিক ৩৩৭ জনের মৃত্যুর খবর মিলেছে মহারাষ্ট্র থেকে। ১৩টি রাজ্য / কেন্দ্রশাসিত অঞ্চলে প্রতি ১০ লক্ষ জনসংখ্যায় মৃত্যু হার জাতীয় গড়ের তুলনায় কম।
সরকার একাধিক উচ্চস্তরীয় কেন্দ্রীয় দলকে কেরল, কর্ণাটক, রাজস্থান, ছত্তিশগড় ও পশ্চিমবঙ্গে পাঠিয়েছে; কেন্দ্রীয় দলগুলি নির্দিষ্ট এলাকায় সংক্রমণ সীমিত রাখা, নজরদারি, নমুনা পরীক্ষা, সংক্রমণ প্রতিরোধ এবং উপযুক্ত চিকিৎসা পরিষেবা ব্যবস্থা মজবুত করতে সাহায্য করবে
স্বাস্থ্য ও পরিবারকল্যাণ মন্ত্রকের পক্ষ থেকে কেরল, কর্ণাটক, রাজস্থান, ছত্তিশগড় ও পশ্চিমবঙ্গে উচ্চস্তরীয় কেন্দ্রীয় দল পাঠানো হয়েছে। সাম্প্রতিক সময়ে এই রাজ্যগুলিতে নতুন করে করোনায় আক্রান্তের ঘটনা বৃদ্ধি পাওয়ায় কেন্দ্রীয় দল পাঠানোর সিদ্ধান্ত নেওয়া হয়। প্রতিটি দলে যুগ্ম সচিব পর্যায়ের একজন আধিকারিক রয়েছেন। এছাড়াও একজন জনস্বাস্থ্য বিশেষজ্ঞও রয়েছে, যিনি জনস্বাস্থ্যের বিভিন্ন দিক খতিয়ে দেখবেন ও সেইসঙ্গে সংক্রমণ প্রতিরোধে কি চিকিৎসা পদ্ধতি অনুসরণ করা হচ্ছে তাও পর্যালোচনা করে দেখবেন। কেন্দ্রীয় দলগুলি ওই রাজ্যগুলিতে সংক্রমণকে নির্দিষ্ট এলাকায় সীমিত রাখা, নজরদারি, নমুনা পরীক্ষা, সংক্রমণ প্রতিরোধ, নিয়ন্ত্রণমূলক ব্যবস্থা এবং উপযুক্ত চিকিৎসা পরিষেবা প্রদান ক্ষেত্রে রাজ্যগুলির প্রয়াসকে আরও জোরদার করতে সাহায্য করবে। কেরলে মোট করোনায় আক্রান্তের সংখ্যা ৩ লক্ষ ১৭ হাজারের বেশি। প্রতি ১০ লক্ষ জনসংখ্যায় আক্রান্ত হয়েছেন ৮,৯০৬ জন। সুস্থ হয়েছেন ২ লক্ষ ২২ হাজারের বেশি এবং সুস্থতার হার ৬৯.৯০ শতাংশ। সুস্পষ্টভাবে করোনায় আক্রান্তের সংখ্যা ৯৪,৬০৯ যা জাতীয় স্তরে মোট আক্রান্তের প্রায় ১১.৮ শতাংশ। রাজ্যে করোনাজনিত কারণে মৃত্যু হয়েছে ১,০৮৯ জনের এবং মৃত্যু হার ০.৩৪ শতাংশ। কর্ণাটকে করোনায় আক্রান্তের সংখ্যা ৭ লক্ষ ৪৩ হাজার ছাড়িয়েছে, যা জাতীয় স্তরে মোট আক্রান্তের সংখ্যার প্রায় ১০.১ শতাংশ। এই রাজ্যে প্রতি ১০ লক্ষ জনসংখ্যায় আক্রান্ত হয়েছেন ১১,০১০ জন। সুস্থ হয়েছেন ৬ লক্ষ ২০ হাজারের বেশি এবং সুস্থতার হার ৮৩.৩৫ শতাংশ। রাজ্যে সুস্পষ্টভাবে করোনায় আক্রান্তের সংখ্যা ১ লক্ষ ১৩ হাজার ৫৫৭, যা জাতীয় স্তরে মোট আক্রান্তের প্রায় ১৪.১ শতাংশ।
এফএসএসএআই আয়োজিত বিশ্ব খাদ্য দিবস উদযাপন অনুষ্ঠানে পৌরহিত্য করলেন ডাঃ হর্ষবর্ধন
কেন্দ্রীয় স্বাস্থ্য ও পরিবার কল্যাণ মন্ত্রী ডাঃ হর্ষ বর্ধন আজ বিশ্ব খাদ্য দিবস উদযাপন হিসাবে আয়োজিত এক অনুষ্ঠানে পৌরহিত্য করেন। এই অনুষ্ঠানের আয়োজক এফএসএসএআই। এবারের বিশ্ব খাদ্য দিবস উদযাপনের মূল ভাবনা ‘গ্রো, নারিস, সাস্টেন, টুগেদার’। এই উপলক্ষে ডাঃ হর্ষবর্ধন বলেন, মহামারীর দরুণ সমগ্র বিশ্ব যে অপ্রত্যাশিত চ্যালেঞ্জের মুখোমুখী হয়েছে, তার বিরুদ্ধে মোকাবিলায় আমাদের খাদ্য, পুষ্টি, স্বাস্থ্য, রোগ-প্রতিরোধক ক্ষমতা এবং সুস্বাস্থ্য বজায় রাখার ওপর গুরুত্ব দেওয়ার প্রয়োজনীয়তা দেখা দিয়েছে।
ডাঃ হর্ষবর্ধন কোভিড-১৯ এর বিরুদ্ধে জনআন্দোলন গড়ে তোলার জন্য প্রধানমন্ত্রী যে আহ্বান জানিয়েছেন, তাতে ভারতীয় রেডক্রস সোসাইটির সমস্ত সদস্যকে সক্রিয় অংশগ্রহণের আহ্বান জানিয়েছেন
কেন্দ্রীয় স্বাস্থ্য ও পরিবার কল্যাণ মন্ত্রী ডাঃ হর্ষবর্ধন তাঁর পদাধিকারবলে ভারতীয় রেডক্রস সোসাইটি এবং সেন্ট জন অ্যাম্বুলেন্স প্রতিষ্ঠানের বার্ষিক সাধারণসভায় গতকাল ভিডিও কনফারেন্সের মাধ্যমে যোগ দেন। এই উপলক্ষে তিনি বলেন, এই প্রথমবার ভারতীয় রেডক্রস সোসাইটির বার্ষিক সাধারণসভা ভার্চ্যুয়াল পদ্ধতিতে আয়োজন করা হয়েছে। সোসাইটির সমস্ত সদস্যকে অভিনন্দন জানিয়ে ডাঃ হর্ষবর্ধন বলেন, শতবর্ষ পূর্ণ করা ভারতীয় রেডক্রস সোসাইটির অগণিত মানুষের জীবন রক্ষা করেছে এবং সমাজের এক বড় অংশের মানুষের জীবনযাত্রার মানোন্নয়নে গুরুত্বপূর্ণ অবদান রেখেছে। তিনি বলেন, বিশ্বের প্রায় সমস্ত দেশই মহামারীর প্রভাব ন্যূনতম করার লক্ষ্যে সবরকম প্রচেষ্টা চালাচ্ছে। ভারতেও কেন্দ্রীয় সরকার মহামারীর প্রভাব ন্যুনতম করার জন্য একাধিক ব্যবস্থা গ্রহণ করেছে। তিনি বলেন, আমাদের সমবেত প্রচেষ্টার ফলে বহু মানুষের জীবন রক্ষা হয়েছে। তাই, আমাদের ভাইরাসের কবল থেকে মানুষের জীবন রক্ষায় সবরকম প্রয়াস অব্যাহত রাখতে হবে।
ফাও-এর ৭৫তম বার্ষিকী উপলক্ষে প্রধানমন্ত্রী ৭৫ টাকার স্মারক মুদ্রা প্রকাশ করেছেন
প্রধানমন্ত্রী শ্রী নরেন্দ্র মোদী আজ ভিডিও কনফারেন্সের মাধ্যমে ফাও – এর ৭৫তম বার্ষিকী উপলক্ষে ৭৫ টাকার স্মারক ডাকটিকিট প্রকাশ করেছেন। সম্প্রতি উদ্ভাবিত ১৭ রকমের বায়োফর্টিফায়েড বীজ তিনি জাতির উদ্দেশে উৎসর্গ করেছেন। এই উপলক্ষে প্রধানমন্ত্রী সারা বিশ্ব জুড়ে যাঁরা অপুষ্টি দূর করার জন্য কাজ করে চলেছেন, তাঁদের অভিনন্দন জানিয়েছেন। তিনি বলেছেন, অপুষ্টির বিরুদ্ধে আন্দোলনের আমাদের মূল ভিত্তি হলেন, আমাদের কৃষক বন্ধু – আমাদের অন্নদাতা, আমাদের কৃষি বিজ্ঞানীরা, আমাদের অঙ্গনওয়াড়ি আশা কর্মীরা। এরা ভারতের শস্য ভান্ডারকে কঠোর পরিশ্রমের মাধ্যমে ভরিয়ে তুলেছেন। তাঁরা সরকারকে সমাজের দরিদ্রতম মানুষের কাছে পৌঁছতেও সাহায্য করেছেন। তিনি আরও বলেছেন, এই সব উদ্যোগের মধ্য দিয়ে করোনার এই সঙ্কটকালেও ভারত অপুষ্টির বিরুদ্ধে তীব্র লড়াই চালিয়ে যাচ্ছে।
খাদ্য ও কৃষি সংগঠনের ৭৫তম বার্ষিকীতে স্মারক মুদ্রা প্রকাশ অনুষ্ঠানে প্রধানমন্ত্রীর ভাষণের মূল অংশ
সেরা এবং দ্বিতীয় সেরা কম্যান্ড হাসপাতালকে প্রতিরক্ষা মন্ত্রীর ট্রফি প্রদান
সেনাবাহিনীর চিকিৎসা পরিষেবা বিভাগের সেরা ও দ্বিতীয় সেরা কম্যান্ড হাসপাতালকে প্রতিরক্ষা মন্ত্রীর ট্রফি প্রদান করা হয়েছে। প্রতিরক্ষা মন্ত্রী শ্রী রাজনাথ সিং আজ এক অনুষ্ঠানে ২০১৯ সালের জন্য কম্যান্ড হাসপাতালগুলিকে এই ট্রফি প্রদান করেন। বেঙ্গালুরুতে বিমানবাহিনীর কম্যান্ড হাসপাতাল সেরার স্বীকৃতি পেয়েছে এবং কলকাতায় পূর্বাঞ্চলীয় কম্যান্ডের হাসপাতালটি দ্বিতীয় সেরার শিরোপা পেয়েছে। এই স্বীকৃতি প্রদান অনুষ্ঠানে প্রতিরক্ষা সচিব সহ সেনাবাহিনীর উচ্চপদস্থ আধিকারিক ও বিশিষ্ট ব্যক্তিরা উপস্থিত ছিলেন।
সেনাবাহিনীর এই দুটি কম্যান্ড হাসপাতালের চিকিৎসা পরিষেবা ক্ষেত্রে অসামান্য সাফল্য, পরিষেবা প্রদান সহ বিভিন্ন ক্ষেত্রে অনন্য সাফল্য অর্জনের জন্য তাদের প্রচেষ্টার প্রশংসা করে প্রতিরক্ষা মন্ত্রী বলেন, সেনাবাহিনীর চিকিৎসা পরিষেবা বিভাগের হাসপাতালগুলি অভিযান পরিচালনার সময় মোতায়েন সেনাকর্মীদের চিকিৎসা পরিষেবা দেওয়ার পাশাপাশি সংশ্লিষ্ট অঞ্চলের সেনাকর্মীদের চিকিৎসার ক্ষেত্রেও গুরুত্বপূর্ণ ভূমিকা পালন করে থাকে। সেনাবাহিনীর চিকিৎসা পরিষেবা বিভাগের মহানির্দেশক লেফটেন্যান্ট জেনারেল অনুপ ব্যানার্জী বলেন, সেনাবাহিনীর চিকিৎসা পরিষেবা বিভাগ চিকিৎসা প্রদানের ক্ষেত্রে যে কোনও চ্যালেঞ্জের মোকাবিলায় প্রস্তুত রয়েিছে। অভিযান পরিচালনার পাশাপাশি, অন্য সময়েও বাহিনীর হাসপাতালগুলি যখনই প্রয়োজন হয়েছে তখনই মানবিক সাহায্য এবং ত্রাণ সহায়তা পৌঁছে দিয়েছে। তিনি পুনরায় সেনাবাহিনীর চিকিৎসা পরিষেবা বিভাগের দৃঢ় অঙ্গীকারের কথা উল্লেখ করে বলেন, সেনা হাসপাতালগুলি সর্বোচ্চ পেশাদারিত্ব বজায় রেখে এগিয়ে চলেছে।
অর্থমন্ত্রী শ্রীমতী নির্মলা সীতারমন আন্তর্জাতিক অর্থ ভান্ডারের আর্থিক বিষয় সংক্রান্ত কমিটির পূর্ণাঙ্গ বৈঠকে অংশ নিয়েছেন
কেন্দ্রীয় অর্থ তথা কর্পোরেট বিষয়ক মন্ত্রী শ্রীমতী নির্মলা সীতারমন গতকাল আন্তর্জাতিক অর্থ ভান্ডারের অর্থনৈতিক বিষয় সংক্রান্ত কমিটি এবং মন্ত্রী পর্যায়ের কমিটির পূর্ণাঙ্গ বৈঠকে ভিডিও কনফারেন্সের মাধ্যমে যোগ দেন। বৈঠকে আন্তর্জাতিক অর্থ ভান্ডারের ম্যানেজিং ডাইরেক্টরের আন্তর্জাতিক নীতিসমূহের উপর ভিত্তি করে বিভিন্ন বিষয়ের ওপর আলোচনা হয়। কোভিড-১৯ জনিত বিরূপ পরিস্থিতি মোকাবিলায় সদস্য দেশগুলি কি কর্মপরিকল্পনা ও পদক্ষেপ নিয়েছে, সে সম্পর্কে কমিটিকে অবহিত করা হয়। শ্রীমতী সীতারমন বৈঠকে জানান, ভারতে অর্থ ব্যবস্থার দ্রুত ও সুদৃঢ় পুনরুদ্ধারে আত্মনির্ভর ভারত প্যাকেজের আওতায় যে সমস্ত পদক্ষেপ গ্রহণ করা হয়েছে, সে সম্পর্কে সংক্ষেপে ব্যাখ্যা দেন।
সাংহাই সহযোগিতা সংগঠনের ন্যায়-বিচার মন্ত্রীদের ভার্চ্যুয়াল সামিট আয়োজন করলো ভারত
সাংহাই সহযোগিতা সংগঠনের ন্যায় বিচার মন্ত্রীদের সপ্তম বৈঠক ভারতের পক্ষ থেকে আয়োজন করা হয়। কেন্দ্রীয় আইন ও ন্যায় বিচার মন্ত্রী শ্রী রবিশঙ্কর প্রসাদ আজ এই বৈঠকের আয়োজন করেন। বৈঠকে কোভিড-১৯ মহামারীর প্রসঙ্গ উল্লেখ করে শ্রী প্রসাদ জানান, ভারতে মহামারীর সময় বিভিন্ন আদালতে ভিডিও কনফারেন্সের মাধ্যমে ২৫ লক্ষেরও বেশি মামলার শুনানী হয়েছে। এর মধ্যে ৯ হাজার ভার্চ্যুয়াল শুনানী হয়েছে কেবল সুপ্রিম কোর্টে।
কেন্দ্রীয় সরকারের ‘কলা সংস্কৃতি বিকাশ যোজনা’ প্রকল্পের আওতায় ভার্চুয়াল/অনলাইন মাধ্যমে সাংস্কৃতিক অনুষ্ঠান/কার্যকলাপ পরিচালনার জন্য সংস্কৃতি মন্ত্রক নির্দেশিকা জারি করেছে
কোভিড-১৯এর জেরে পারফর্মিং আর্টস এবং সংস্কৃতি ক্ষেত্রের সঙ্গে যুক্ত ব্যক্তিদের বিভিন্ন প্রদর্শনী, অনুষ্ঠান এবং কার্যকলাপগুলি বাতিল বা স্থগিত করতে হয়েছে। এরফলে শিল্পীদের মধ্যে যথেষ্ট প্রভাব পরেছে। তবে যাইহোক, এই ধরণের অনুষ্ঠানগুলি ডিজিটাল প্ল্যাটফর্মে তুলে ধরে বিকল্প বা অতিরিক্ত পরিষেবা প্রদানের মাধ্যমে সংস্কৃতি মন্ত্রক শিল্পী এবং এই ধরণের প্রতিষ্ঠানগুলির জন্য সাহায্যের চেষ্টা চালিয়ে যাচ্ছে। এরই অঙ্গ হিসেবে কেন্দ্রীয় সংস্কৃতি মন্ত্রক এর ‘কলা সংস্কৃতি বিকাশ যোজনা’র  অধীনে ভার্চুয়াল/অনলাইন মাধ্যমে সাংস্কৃতিক অনুষ্ঠান/কার্যকলাপ পরিচালনার জন্য নির্দেশিকা জারি করেছে। বৃহত্তর দর্শকদের সঙ্গে সম্পর্কিত এমন ধরণের অনুষ্ঠান/কার্যকলাপ পরিচালনার জন্য এই অনুমোদন দেওয়া হয়েছে। সম্প্রতি সীমিত সংখ্যক দর্শকদের সঙ্গে সম্পর্কিত বিভিন্ন অনুষ্ঠানের অনুমতি দেওয়া হয়েছে। বর্তমানে জারি হওয়া শর্তগুলি বিবেচনায় রেখে সংস্কৃতি মন্ত্রক শিল্পী/সংস্থাগুলির সাহায্যার্থে এই নির্দেশিকা জারি করেছে। যেসব শিল্পী বা সংস্থা ইতিমধ্যেই ‘কলা সংস্কৃতি বিকাশ যোজনা’র  আওতায় নাম নথিভুক্ত করেছেন তাদের জন্য এই নির্দেশিকা তৈরি করা হয়েছে। তারা ভার্চুয়াল মাধ্যমে বিভিন্ন অনুষ্ঠান পরিচালনা করতে পারবে। এরজন্য কেএসভিওয়াই-এর আওতায় আর্থিক সাহায্যও পাবে। যেসব শিল্পী বা সংস্থা সরাসরি মঞ্চের অনুষ্ঠানে অংশগ্রহণ করতে পারছেনা, বর্তমানে এই সংকটময় সময়ে তাদের কাছে বিশেষ আর্থিক সহায়তা সুনিশ্চিত করবে।
পিআইবি’র আঞ্চলিক কার্যালয় থেকে প্রাপ্ত তথ্য
• পাঞ্জাব : গ্রাম প্রধানদের নৈতিক কর্তব্যের কথা স্মরণ করিয়ে দিয়ে রাজ্যের মুখ্যমন্ত্রী গ্রামের মানুষের শারীরিক অবস্থার ওপর কড়া নজর রাখার জন্য তাঁদের নির্দেশ দিয়েছেন। তিনি বলেছেন, কোভিড আক্রান্তদের পাশাপাশি, তাঁদের সংস্পর্শে আসা ব্যক্তিদেরকে চিহ্নিত করে আইসোলেশনে রাখার ব্যবস্থা করতে হবে।
• হরিয়ানা : আসন্ন উৎসব মরশুমের কথা বিবেচনায় রেখে রাজ্যের মুখ্যসচিব সংশ্লিষ্ট সমস্ত আধিকারিকদের মানুষের যাতায়াতের ব্যাপারে আদর্শ কর্মপরিচালন বিধি কঠোরভাবে বলবৎ করার নির্দেশ দিয়েছেন। এছাড়াও, ডেপুটি কমিশনার এবং পুলিশ সুপারইনটেন্টদের কোভিড-১৯ সংক্রান্ত নীতি-নির্দেশিকাগুলি কঠোরভাবে অনুসরণ করার নির্দেশ দিয়েছেন।
• হিমাচল প্রদেশ : ভারতীয় রেডক্রস সোসাইটির বার্ষিক সাধারণ বৈঠকে রাজ্যস্তরীয় সভাপতি হিসাবে ভাষণ দিতে গিয়ে রাজ্যপাল শ্রী বঙ্গারু দত্তাত্রেয় বলেছেন, করোনা মহামারীর সময় রাজ্য রেডক্রস সোসাইটি প্রশংসনীয় কাজ করেছে এবং দরিদ্র তথা বঞ্চিত মানুষের সহায়তায় এগিয়ে এসেছে।
• অরুণাচল প্রদেশ : রাজ্যে আজ আরও একজনের করোনায় মৃত্যু হওয়ায় মৃতের সংখ্যা ৩০ হয়েছে। এদিকে রাজ্যে গত ২৪ ঘন্টায় আরও ২০৩ জন আক্রান্ত হয়েছেন।
• আসাম : রাজ্যের স্বাস্থ্য মন্ত্রী এক ট্যুইটে জানিয়েছেন, বৃহস্পতিবার আরও ১ হাজার ২৬৩ জন রোগী আরোগ্য লাভ করেছেন।
• মণিপুর : রাজ্যে আরও একজনের করোনাজনিত কারণে মৃত্যু হয়েছে। স্থানীয়ভাবে লকডাউনের জন্য সীমানা চিহ্নিতকরণের কাজ শুরু হয়েছে।
• মেঘালয় : রাজ্যে করোনায় আক্রান্তের সংখ্যা বর্তমানে ২ হাজার ৪৪৫। এখনও পর্যন্ত সুস্থ হয়েছেন ৫ হাজার ৬৪৬ জন।
• মিজোরাম : রাজ্যে বৃহস্পতিবার আরও ৯ জন করোনায় আক্রান্ত হয়েছেন। এর ফলে, আক্রান্তের সংখ্যা বেড়ে ২ হাজার ২২৯ হয়েছে।
• নাগাল্যান্ড : রাজ্যে করোনায় আক্রান্ত ৭ হাজার ৪৯২ জনের মধ্যে ৩ হাজার ৩৯৫ জনই নিরাপত্তা কর্মী।
• সিকিম : রাজ্যে আরও ৪১ জনের সংক্রমিত হওয়ার খবর মেলায় করোনায় আক্রান্তের সংখ্যা বেড়ে ৩ হাজার ৫০০ হয়েছে।
• কেরল : দীর্ঘ ৬ মাস বন্ধ থাকার পর আগামীকাল থেকে ভগবান আয়াপ্পার মন্দির পুণ্যার্থীদের জন্য খুলে দেওয়া হচ্ছে। এদিকে রাজ্যে আজ পর্যন্ত করোনায় মৃতের সংখ্যা বেড়ে ১ হাজার ৯৩ হয়েছে। বৃহস্পতিবার আরও ৭ হাজার ৭৮৯ জন করোনায় আক্রান্ত হয়েছেন।
• তামিলনাডু : রাজ্যের খাদ্য মন্ত্রী জানিয়েছেন, করোনার সময় ১২ লক্ষ টনেরও বেশি ধান সংগ্রহ করা হয়েছে। এই খাতে কৃষকদের ২ হাজার ৪১৬ কোটি ৫ লক্ষ টাকা দাম মেটানো হয়েছে।
• কর্ণাটক : কয়েকটি আরটিপিসিআর নমুনা পরীক্ষায় জটিল কোভিড-১৯ উপসর্গের লক্ষণ মেলায় স্বাস্থ্য দপ্তর সমস্ত সরকারি ও বেসরকারি হাসপাতালগুলিকে এ ধরনের উপসর্গবিশিষ্ট রোগীদের চিকিৎসার সময় উপসর্গ অনুযায়ী চিকিৎসা পরিষেবা দেওয়ার নির্দেশ দিয়েছে। রাজ্যে ৭ মাসেরও বেশি সময় পর আজ রেলের টিকিট কাউন্টারগুলি খুলেছে।
• অন্ধ্রপ্রদেশ : কোভিড -১৯ মহামারীর কারণে যে সমস্ত কর্মদিবস নষ্ট হয়েছে, তা মেটাতে রাজ্য সরকার বিদ্যালয়গুলির ছুটির সংখ্যা কমানোর সিদ্ধান্ত নিয়েছে। এই লক্ষ্যে রাজ্য সরকার উৎসব মরশুমেই ছুটির দিন কমানোর পরিকল্পনা করেছে। এমনকি, কর্মদিবস নষ্ট হওয়ার দরুণ সপ্তাহে ৬ দিন কাজ করার সিদ্ধান্ত হয়েছে। এদিকে রাজ্যে বৃহস্পতিবার করোনায় আক্রান্তের সংখ্যা ৭ লক্ষ ৭১ হাজার ছাড়িয়েছে।
• তেলেঙ্গানা : রাজ্যে গত ২৪ ঘন্টায় আরও ১ হাজার ৫৫৪ জনের নতুন করে সংক্রমিত হওয়ার এবং ৭ জনের মৃত্যুর খবর মিলেছে। এর ফলে, রাজ্যে করোনায় আক্রান্তের সংখ্যা ২ লক্ষ ১৯ হাজার ছাড়িয়েছে এবং এখনও পর্যন্ত মৃত্যু হয়েছে ১ হাজার ২৫৬ জনের। কোভিড-১৯ সংক্রমণ প্রতিরোধ ও কার্যকর ব্যবস্থা গ্রহণের দিক থেকে ৫টি দক্ষিণাঞ্চলীয় রাজ্যের মধ্যে তেলেঙ্গানা কাজকর্মের মাপকাঠির নিরিখে সেরা রাজ্য হয়েছে। বণিকসভা ফিকি দক্ষিণাঞ্চলীয় রাজ্যগুলির কোভিড-১৯ পরিস্থিতি মোকাবিলার ক্ষেত্রে যে মাপকাঠি প্রণয়ন করেছে তার ভিত্তিতে তেলেঙ্গানা প্রথম স্থান পেয়েছে।
CG/BD/SB
(